Document ID: 32008D0424

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Ιουνίου 2008
για τη λήψη μέτρων προστασίας λόγω της εμφάνισης γρίπης των πτηνών υψηλής παθογονικότητας του υποτύπου H7 στο Ηνωμένο Βασίλειο
[κοινοποιηθείσα υπό τον αριθμό Ε(2008) 2666]
(Το κείμενο στην αγγλική γλώσσα είναι το μόνο αυθεντικό)
(2008/424/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Η οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση τη οδηγίας 92/40/ΕΟΚ (3) θεσπίζει ορισμένα προληπτικά μέτρα που αφορούν την επιτήρηση και την έγκαιρη ανίχνευση της γρίπης των πτηνών και τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας γρίπης των πτηνών στα πουλερικά ή σε άλλα πτηνά σε αιχμαλωσία. Η οδηγία προβλέπει τον καθορισμό ζώνης προστασίας και ζώνης επιτήρησης στην περίπτωση εμφάνισης εστίας γρίπης των πτηνών υψηλής παθογονικότητας.
(2)
Στις 4 Ιουνίου 2008 το Ηνωμένο Βασίλειο κοινοποίησε στην Επιτροπή επιβεβαιωμένη εστία γρίπης των πτηνών υψηλής παθογονικότητας του υποτύπου H7 σε πτηνοτροφική εκμετάλλευση στην επικράτειά του και έλαβε αμέσως τα κατάλληλα μέτρα σύμφωνα με την οδηγία 2005/94/ΕΚ, συμπεριλαμβανομένου του καθορισμού ζωνών προστασίας και επιτήρησης.
(3)
Η Επιτροπή εξέτασε τα μέτρα αυτά σε συνεργασία με το Ηνωμένο Βασίλειο και είναι ικανοποιημένη για το γεγονός ότι τα όρια των ζωνών που καθόρισαν οι αρμόδιες αρχές στο εν λόγω κράτος μέλος βρίσκονται σε επαρκή απόσταση από το ακριβές σημείο της επιβεβαιωμένης εστίας.
(4)
Για να αποφευχθεί κάθε ανώφελη διατάραξη του ενδοκοινοτικού εμπορίου καθώς και ο κίνδυνος να επιβληθούν αδικαιολόγητοι φραγμοί στο εμπόριο από τρίτες χώρες, είναι αναγκαίο να καθοριστούν χωρίς καθυστέρηση σε κοινοτικό επίπεδο οι ζώνες αυτές στο Ηνωμένο Βασίλειο.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η παρούσα απόφαση αφορά τη ζώνη προστασίας και τη ζώνη επιτήρησης οι οποίες καθορίστηκαν από την αρμόδια αρχή στο Ηνωμένο Βασίλειο μετά την επιβεβαίωση της εμφάνισης εστίας γρίπης των πτηνών υψηλής παθογονικότητας του υποτύπου H7 σε πτηνοτροφική εκμετάλλευση στην κομητεία του Oxfordshire, η οποία κοινοποιήθηκε στην Επιτροπή στις 4 Ιουνίου 2008 από το εν λόγω κράτος μέλος.
Το Ηνωμένο Βασίλειο εξασφαλίζει ότι η ζώνη προστασίας και η ζώνη επιτήρησης που καθορίστηκαν σύμφωνα με το άρθρο 16 παράγραφος 1 της οδηγίας 2005/94/ΕΚ περιλαμβάνουν τουλάχιστον τις περιοχές που περιγράφονται στο μέρος A και στο μέρος B του παραρτήματος της παρούσας απόφασης.
Άρθρο 2
Η παρούσα απόφαση ισχύει έως τις 28 Ιουνίου 2008.
Άρθρο 3
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 6 Ιουνίου 2008.

Labels: 0
2
18
6